
[bookmark: TextBodyBegin]Europski parlament,
–	uzimajući u obzir Ugovor o Europskoj uniji (UEU), a posebno njegove članke 1., 9., 10., 11. i 16.,
–	uzimajući u obzir Ugovor o funkcioniranju Europske unije (UFEU), a posebno njegove članke 15. i 228.,
–	uzimajući u obzir Povelju Europske unije o temeljnim pravima, posebno njezine članke 41. i 42.,
–	uzimajući u obzir Uredbu (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije[footnoteRef:1], [1:  	SL L 145, 31.5.2001., str. 43.] 

–	uzimajući u obzir Uredbu Europskog parlamenta (EU, Euratom) 2021/1163 od 24. lipnja 2021. o utvrđivanju propisa i općih uvjeta kojima se uređuje obnašanje dužnosti Europskog ombudsmana (Statut Europskog ombudsmana) i o stavljanju izvan snage Odluke 94/262/EZUČ, EZ, Euratom[footnoteRef:2], [2:  	SL L 253, 16.7.2021., str. 1.] 

–	uzimajući u obzir odluku Europskog ombudsmana od 18. rujna 2023. o vremenu koje je Europskoj komisiji potrebno za rješavanje zahtjeva za javni pristup dokumentima (strateška istraga OI/2/2022/OAM),
–	uzimajući u obzir posebno izvješće Europske ombudsmanice od 21. rujna 2023. u okviru njezine strateške istrage o vremenu koje je Europskoj komisiji potrebno za rješavanje zahtjeva za javni pristup dokumentima (OI/2/2022/OAM),
–	uzimajući u obzir sudsku praksu Suda Europske unije („Sud”) i Europskog suda za ljudska prava,
–	uzimajući u obzir svoju rezoluciju od 13. srpnja 2023. o javnom pristupu dokumentima – godišnja izvješća za razdoblje 2019. – 2021.[footnoteRef:3], [3:  	Usvojeni tekstovi, P9_TA(2023)0295.] 

–	uzimajući u obzir članak 132. stavak 2. Poslovnika,
A.	budući da je javni pristup dokumentima institucija EU-a temeljno pravo zaštićeno Poveljom EU-a o temeljnim pravima i Ugovorima; budući da građani trebaju moći ostvariti to pravo na proaktivan način jer im to pravo omogućuje da efektivno ostvaruju svoje pravo na nadzor rada i aktivnosti institucija, tijela, ureda i agencija EU-a, a posebno zakonodavnog postupka; budući da institucije, tijela, uredi i agencije EU-a moraju težiti najvišim mogućim standardima dobrog upravljanja, odgovornosti, otvorenosti, integriteta i transparentnosti u svojem funkcioniranju i u postupku donošenja odluka; budući da su ti standardi preduvjet za stjecanje povjerenja građana u institucije EU-a;
B.	budući da je svrha Uredbe (EZ) br. 1049/2001 javnosti dodijeliti najšire moguće pravo pristupa dokumentima institucija kako bi se građanima omogućilo učinkovito ostvarivanje prava na nadzor rada i aktivnosti institucija EU-a; budući da je potrebno osigurati metode nadzora koje kombiniraju aktivnosti demokratskog nadzora, kontrole i praćenja; budući da je Komisija pravno obvezana objaviti dokumente bez odgode i u skladu s jasnim rokovima utvrđenima u Uredbi (EZ) br. 1049/2001;
C.	budući da se člankom 228. UFEU-a i člankom 3. Statuta Europskog ombudsmana Europski ombudsman ovlašćuje za provođenje istraga ako utvrdi da je to opravdano, bilo na temelju pritužbe ili na vlastitu inicijativu, posebno u slučaju ponovljenih, sustavnih ili posebno ozbiljnih nepravilnosti u postupanju; budući da se člankom 4. stavkom 3. Statuta Europskom ombudsmanu nalaže da proslijedi izvješće Europskom parlamentu kada to zahtijeva priroda ili opseg nepravilnosti u postupanju;
D.	budući da brojne pritužbe koje je zaprimio Ombudsman otkrivaju da je došlo do znatnih kašnjenja prije nego što je Komisija donijela odluku o zahtjevima za javni pristup dokumentima i da pritom nije poštovala rokove utvrđene relevantnim zakonodavstvom; budući da tematsko izvješće Ombudsmanice u okviru njezine strateške istrage o vremenu koje je Komisiji potrebno za obradu zahtjeva za javni pristup dokumentima pokazuje da njezini prijedlozi nisu sustavno provedeni u praksi i da Komisija nije provela potrebne promjene kako bi ispunila taj zahtjev; budući da je 28. studenoga 2023. Ombudsmanica Odboru za građanske slobode, pravosuđe i unutarnje poslove predstavila svoje posebno izvješće i procjenu stanja;
E.	budući da se u odgovoru Komisije navodi da obrađuje zahtjeve za pristup dokumentima bez većih problema; budući da Komisija u svojem odgovoru[footnoteRef:4] na zahtjev Ombudsmanice za informacije o vremenu koje je potrebno za rješavanje zahtjeva za javni pristup dokumentima prepoznaje važnost pravodobnog rješavanja zahtjeva i upućuje na brojne izazove koje predstavlja povećanje broja zahtjeva i njihova složenost; budući da je novi portal za elektronički pristup dokumentima Komisije očigledno pozitivan korak u pogledu interakcije Komisije s onima koji traže pristup i objavljivanje svih objavljenih dokumenata; [4:  	Odgovor Komisije od 28. ožujka 2023. na zahtjev Europske ombudsmanice o informacijama o vremenu koje je Europskoj komisiji trebalo za obradu zahtjeva za javni pristup dokumentima.] 

Pristup dokumentima Komisije
1.	podsjeća da je pravo javnosti na pristup dokumentima institucija EU-a utvrđeno u Ugovorima i Povelji o temeljnim pravima te da ima ključnu ulogu u osiguravanju transparentnog djelovanja institucija EU-a, čime se poboljšava legitimnost i povjerenje javnosti u EU, kao i njegova vjerodostojnost;
2.	ponovno ističe da institucije EU-a, uključujući Komisiju, imaju obvezu provoditi članak 15. stavak 3. UFEU-a u skladu s demokratskim načelima, posebno načelima utvrđenim u članku 10. stavku 3. UEU-a i članku 42. Povelje o temeljnim pravima; naglašava da je transparentnost temeljni čimbenik kojim se jamči odgovornost i demokratski nadzor institucija EU-a;
3.	pozdravlja praktične preporuke ombudsmanice o tome kako čuvati tekstualne i instant-poruke koje članovi osoblja šalju ili primaju u svom profesionalnom svojstvu[footnoteRef:5]; potvrđuje da se tekstualne i instant-poruke povezane s poslom ubrajaju u „dokumente” u smislu Uredbe (EZ) br. 1049/2001 o javnom pristupu dokumentima te poziva druge institucije, tijela, urede i agencije EU-a da učine isto, poštuju preporuke ombudsmanice u skladu s time i objave daljnje postupanje; [5: 	Europska ombudsmanica, „Završna napomena o strateškoj inicijativi u odnosu na način na koji institucije, tijela, uredi i agencije EU-a evidentiraju tekstualne i instant-poruke koje šalju/primaju članovi osoblja u svojem profesionalnom svojstvu(SI/4/2021/MIG)”, 13. srpnja 2022.] 

4.	podsjeća da se zahtjev za pristup dokumentu mora obraditi u najkraćem roku; ponavlja svoju zabrinutost zbog toga što su mnoge pritužbe koje je zaprimila Ombudsmanica povezane s kašnjenjima u dobivanju pristupa traženim dokumentima te zbog toga što do kašnjenja u pristupu dolazi u slučajevima koji su od velikog javnog interesa; duboko žali zbog nalaza iz tematskog izvješća Ombudsmanice o sustavnim i znatnim kašnjenjima u pristupu dokumentima Komisije, posebno zbog činjenice da u 85 % preispitanih slučajeva Komisija nije donijela odluku u zakonskim rokovima i da je u 60 % slučajeva kašnjenje iznosilo više od 60 radnih dana; žali zbog toga što Komisija nije poštovala Uredbu (EZ) br. 1049/2001 jer sustavno krši zakonske rokove za javni pristup dokumentima i nije pravodobno obavijestila podnositelje zahtjeva o svojoj odluci, kao što je prikazano u tematskom izvješću Ombudsmanice; ističe da, u skladu s procjenom Ombudsmanice, ta kašnjenja predstavljaju nepravilnosti u postupanju Komisije;
5.	ističe da Europski ombudsman ima važnu ulogu u olakšavanju pristupa građana dokumentima, posebno kada je taj pristup djelomično ili potpuno odbila institucija, agencija ili tijelo EU-a; snažno podupire preporuke Ombudsmanice Komisiji o ispravljanju te situacije kao prioritetu;
6.	s velikom zabrinutošću podsjeća na to da je Komisija 2021., nakon zahtjeva da se javnosti odobri pristup tekstualnim porukama koje su razmijenili predsjednica Komisije Ursula von der Leyen i glavni izvršni direktor jednog farmaceutskog poduzeća u vezi s kupnjom cjepiva protiv bolesti COVID‑19 koju je izvršila Komisija, odbila potvrditi da su takve tekstualne poruke obuhvaćene definicijom „dokumenta” u skladu s Uredbom (EZ) br. 1049/2001; podsjeća ne to da je registracija dokumenta posljedica, a ne preduvjet postojanja dotičnog dokumenta; prima na znanje zaključak ombudsmanice da je u ovom slučaju riječ o nepravilnostima u postupanju Komisije; izražava zabrinutost zbog činjenice da Komisija nije postupila u skladu s preporukom ombudsmanice nakon njezina upita da ponovno potraži relevantne tekstualne poruke; poziva Komisiju da odmah provede temeljito pretraživanje; izražava duboku zabrinutost zbog sve veće distance između građana i institucija EU-a, problema koji je ta situacija samo produbila;
7.	s velikom zabrinutošću primjećuje da ombudsmanica prima brojne pritužbe građana zbog velikih kašnjenja u dobivanju pristupa traženim dokumentima; podržava stajalište ombudsmanice da je kašnjenje u dobivanju pristupa u stvarnosti isto što i uskraćen pristup te da bi administrativne postupke trebalo pojednostavniti kako bi se građanima osigurao pravodoban pristup dokumentima;
8.	podsjeća na to da bi prema mišljenju europske ombudsmanice ograničenja pristupa dokumentima, posebno zakonodavnim dokumentima, trebala biti iznimka i ograničena na ono što je apsolutno nužno; nadalje, podsjeća na to da se svaka odluka kojom se javnosti uskraćuje pristup dokumentima mora temeljiti na jasno i strogo definiranim pravnim izuzećima, popraćenima argumentiranim i konkretnim obrazloženjem, kako bi građani mogli razumjeti uskraćivanje pristupa i učinkovito iskoristiti dostupne pravne lijekove; smatra da bi proaktivniji pristup pomogao osigurati učinkovitu transparentnost i spriječio skupe i zahtjevne pravne sporove između građana i institucija;
9.	naglašava da je potrebno osigurati da građani mogu pratiti i razumjeti postupke donošenja odluka EU-a te sudjelovati u njima; naglašava da bi Komisija, kao najveća institucija EU-a, trebala služiti kao primjer kad je riječ o pristupu dokumentima; ističe da kašnjenja u odobravanju pristupa mogu ugroziti sposobnost građana da sudjeluju u demokratskom procesu jer su traženi dokumenti i informacije često vremenski osjetljivi i u slučaju kašnjenja mogu izgubiti na važnosti za podnositelja zahtjeva; naglašava da kašnjenja mogu imati i odvraćajući učinak, primjerice da pojedinci odustanu od ostvarenja svog temeljnog prava na pristup dokumentima na temelju pretpostavke da će to trajati predugo; ističe da sve veća količina i složenost zahtjeva za pristup dokumentima ne mogu opravdati sustavna kašnjenja Komisije;
10.	uvjeren je da je proaktivno objavljivanje dokumenata u registru najbolje rješenje za smanjenje broja zahtjeva za pristup dokumentima i izbjegavanje kašnjenja; naglašava da bi se proaktivnijim pristupom doprinijelo osiguranju efektivne transparentnosti i izbjegavanju nepotrebnih pravnih sporova koji mogu dovesti do nepotrebnih troškova i opterećenja i za građane i za institucije EU-a;
Preporuke
11.	potiče Komisiju da ispravi svoja sustavna i znatna kašnjenja u obradi zahtjeva za javni pristup dokumentima;
12.	traži hitnu i punu objavu svih ugovora o kupnji cjepiva protiv bolesti COVID-19 koja je u cijelosti ili djelomično financirana javnim sredstvima;
13.	poziva Komisiju da provede preporuku i sve prijedloge iz tematskog izvješća Ombudsmanice, posebno o potrebi za proaktivnijom transparentnošću, predodređenijim ljudskim resursima za obradu ponovnih zahtjeva te otvorenijim i konstruktivnijim stavom prema podnositeljima zahtjeva;
14.	poziva Komisiju da reformira svoje upravljanje javnim pristupom dokumentima kako bi se riješio glavni problem kašnjenja i nepoštovanje rokova utvrđenih relevantnim zakonodavstvom;
15.	poziva Komisiju da bude proaktivna u objavljivanju dokumenata i statističkih podataka o tome kako postupa sa zahtjevima za pristup dokumentima, uključujući informacije o poštovanju rokova utvrđenih pravom EU-a, s obzirom na to da su takve informacije ključne za jačanje demokratskih procesa EU-a;
16.	poziva Komisiju da konačno i hitno objavi tekstualne poruke koje su predsjednica Komisije i glavni izvršni direktor farmaceutskog poduzeća Pfizer razmijenili tijekom pregovora o nabavi 1,8 milijardi doza cjepiva protiv bolesti COVID-19, posebno u svjetlu neobjašnjenog povećanja cijene po dozi za 25 %, što je dovelo do ukupnog troška od 35 milijardi EUR javnog novca;
17.	naglašava da će, ako Komisija ne riješi sustavna i znatna kašnjenja u obradi zahtjeva za javni pristup dokumentima do trenutka osnivanja novog Kolegija povjerenika, Parlament razmotriti korištenje svih dostupnih parlamentarnih instrumenata za rješavanje tog pitanja; podsjeća na to da Parlament ima pravo pokrenuti postupak protiv Komisije pred Sudom zbog kršenja Ugovorâ, uključujući članak 15. stavak 3. UFEU-a o pravu građana EU-a i osoba s boravištem u EU-u na pristup dokumentima;
18.	traži od Komisije da obavijesti Parlament o tome kako namjerava poštovati rokove utvrđene u relevantnom zakonodavstvu EU-a;
°
°	°
[bookmark: _GoBack]19.	nalaže svojoj predsjednici da ovu Rezoluciju proslijedi Komisiji.

